Justus Annunen sanoi epäonnistuneensa MM-välierään valmistautumisessa.

Kanada latoi viisi kiekkoa Justus Annusen selän taakse. AOP

Puolivälierässä upean nollapelin USA:ta vastaan pelannut Justus Annunen ei saanut itsestään parasta irti Kanada-taistossa.

Vaahteranlehtipaidat vyöryivät Nuorten Leijonien viisikon läpi ja takoivat jo ensimmäisessä erässä taululle hirvittävät lukemat: 4–0.

Ei maaleista Annusta voi syyttää, mutta toisaalta hän ei myöskään pelastanut joukkuettaan. Kärppävahti soimasi itseään varsin suorasanaisesti.

– Mä olin aika paska tänään. En ollut valmis. Kaveri sai pari maalia heti alussa. Jos olisin ottanut ne kiinni, olisi voinut tulla eri peli, Annunen sanoi.

– Mutta en ollut tarpeeksi valmis ottamaan kiekkoa kiinni. Sitten hävittiin peli (0–5). Mennään eteenpäin.

”Mennään eteenpäin”, leijonalegenda Timo Jutilan iskulause, toistui Annusen huulilta monta kertaa.

– Seuraavaa kiekkoa kohti vaan. Joskus on paska, ja joskus on hyvä. Näin se vain menee, Colorado Avalanchen varaus pohdiskeli.

Alun kanadalaistulituksen myötä maalivahdin vaihtokin olisi voinut tulla kyseeseen, mutta päävalmentaja Raimo Helminen antoi tähtimaalivahtinsa jatkaa loppuun asti. Annunen on ollut kisoissa Suomen paras pelaaja.

– Mieluummin pelaan näitä pelejä. Tämä oli viimeinen kerta, kun pääsin pelaamaan alle 20-vuotiaiden MM-välierää. Hienoa oli pelata loppuun asti. Hyvä, että minuun myös luotettiin vielä sen verran.

Suomi kohtaa sunnuntaina pelattavassa pronssipelissä Ruotsin.

– Totta kai se sytyttää, kun on vielä Ruotsia vastaan. Valmistaudutaan samalla tavalla kuin joka peliin. Ollaan huomenna valmiina.

Pronssipeli alkaa Suomen aikaa kello 16. Finaalissa ovat vastakkain Kanada ja Venäjä kello 20.